തൃപ്പൂണിത്തുറ പേട്ടഎസ് എന് ജംഗ്ഷന് യാത്ര ദുരിതപൂര്ണം തൃപ്പൂണിത്തുറ : മെട്രോ നിര്മാണത്തിന്റെ റോഡിലെ ജോലികള് പൂര്ത്തിയായിട്ടും തകര്ന്ന റോഡുകള് ഗതാഗത യോഗ്യമാക്കാത്തതു മൂലം യാത്രക്കാര് ദുരിതത്തില്. പേട്ട മുതല് എസ്എന് ജംഗ്ഷന് വരെയുള്ള റോഡ് നിരപ്പിലെ ജോലികള് പൂര്ത്തിയായി ഗതാഗത നിയന്ത്രണത്തിന് വച്ചിരുന്ന ബാരിക്കേഡുകള് മാറ്റിയിട്ടും കുണ്ടും കുഴിയുമായി തകര്ന്നു തരിപ്പണമായ ഇവിടുത്തെ റോഡ് താത്കാലികാശ്വാസത്തിന് പോലും ടാര് ചെയ്യാന് ബന്ധപ്പെട്ടവര് ശ്രദ്ധിക്കുന്നില്ല. വടക്കേക്കോട്ടയിലെ മീഡിയന് ക്രോസിംഗ് ഉള്ള രണ്ട് സ്ഥലങ്ങളിലും റോഡ് തകര്ന്ന് കുണ്ടും കുഴിയുമായി കിടക്കുകയാണ്. നിരപ്പല്ലാത്ത റോഡില് പലയിടങ്ങളിലും മഴവെള്ളവും കെട്ടിക്കിടക്കുകയാണ്. വലിയ വാഹനങ്ങള് റോഡിലെ കുഴിയില് ചാടി ചാഞ്ഞും ചരിഞ്ഞും സഞ്ചരിക്കുന്ന ഇവിടങ്ങളില് ഇരുചക്ര വാഹനയാത്രക്കാര് ജീവഭയത്തോടെയാണ് യാത്ര ചെയ്യുന്നത്. ഡിഎംആര്സി മെട്രോ നിര്മാണം നടത്തിയപ്പോള് റോഡിലെ തകരാറുള്ള ഭാഗങ്ങളില് അപ്പപ്പോഴുള്ള അറ്റകുറ്റപ്പണികള് അവര് നടത്തി റോഡ് യാത്ര സുഗമമാക്കിയിരുന്നു. എന്നാല് ഇപ്പോള് ഈ റോഡുകള് നന്നാക്കാന് കെഎംആര്എല്ലോ ബന്ധപ്പെട്ട കരാറുകാരോ മെനക്കെടുന്നില്ല. അതു കൊണ്ടുതന്നെ പേട്ട മുതല് എസ്എന് ജംഗ്ഷ്ന് വരെയുള്ള യാത്ര ഇപ്പോഴും ദുര്ഘടമാണ്. വടക്കേക്കോട്ടയില് മെട്രോ സ്റ്റേഷന് നിര്മാണം നടക്കുന്ന ഭാഗത്ത് റോഡ് താറുമാറായിക്കിടക്കുകയാണ്. ഇവിടെ വാഹനങ്ങള് ഇഴഞ്ഞാണ് യാത്ര. അതിനാല് തന്നെ വാഹനത്തിരക്ക് കൂടുതലുള്ള രാവിലെയും വൈകുന്നേരങ്ങളിലും ഇവിടെ ഗതാഗതക്കുരുക്കും രൂക്ഷമാണ്. മഴ മാറി വെയില് തെളിഞ്ഞാല് ചെളിയും മണ്ണും കലര്ന്ന പൊടിയാണ് വാഹനങ്ങള്ക്കു പിന്നാലെയുയരുന്നത്. തകര്ന്ന റോഡ് 2022 ല് മെട്രോയുടെ ഉദ്ഘാടനത്തിനൊപ്പം സഞ്ചാരയോഗ്യമാക്കാനാണ് അധികൃതരുടെ തീരുമാനമെങ്കില് അത് വരെ ഈ വഴിയുള്ള യാത്ര ദുരിതപര്വമായിത്തീരും.